Document ID: 32008R1242

KOMISIJOS REGLAMENTAS (EB) Nr. 1242/2008
2008 m. gruodžio 8 d.
kuriuo nustatoma Bendrijos žemės ūkio valdų tipologija
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 4 straipsnio 4 dalį, 6 straipsnio 2 dalį ir 7 straipsnio 3 dalį,
kadangi:
(1)
Bendrijos gamybos struktūros ir sistemos yra labai įvairios. Siekiant palengvinti žemės ūkio valdų struktūrinių rodiklių ir jų ekonominių rezultatų analizę, 1985 m. birželio 7 d. Komisijos sprendimu 85/377/EEB, nustatančiu Bendrijos žemės ūkio valdų tipologiją (2), buvo numatyta tinkama ir vienoda žemės ūkio valdų klasifikacija pagal jų ekonominį dydį ir ūkininkavimo tipą.
(2)
Bendrijos tipologiją reikėtų sutvarkyti taip, kad vienodas valdų grupes būtų galima sugrupuoti į didesnes ar mažesnes grupes ir kad būtų galima lyginti valdų padėtį.
(3)
Atsižvelgiant į didėjančią tiesiogiai su valda susijusios pelningos kitos veiklos, t. y. ne žemės ūkio veiklos valdoje, reikšmę ūkininkų pajamoms, į Bendrijos tipologiją reikėtų įtraukti klasifikacijos kintamąjį, atspindintį tiesiogiai su valda susijusios kitos pelningos veiklos (KPV) reikšmę.
(4)
Siekiant Reglamento 79/65/EEB 4 straipsnio 1 dalyje, 6 straipsnio 1 dalies b punkte ir 7 straipsnio 2 dalyje nustatytų tikslų, reikėtų numatyti Bendrijos tipologijos įgyvendinimo taisykles. Be to, Bendrijos tipologija turėtų būti taikoma respondentinėms valdoms, naudojant Bendrijos ūkių apskaitos duomenų tinkle (ŪADT) surinktus apskaitos duomenis.
(5)
Vadovaujantis 2008 m. lapkričio 19 d. Europos Parlamento ir Tarybos reglamento (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo, kuriuo panaikinamas Tarybos reglamentas (EEB) Nr. 571/88 (3) IV priedu, atrankinis ūkių struktūros tyrimas turi būti statistiškai reprezentatyvus žemės ūkio valdų tipo ir dydžio, nurodytų Bendrijos tipologijoje, atžvilgiu. Todėl Bendrijos tipologija turėtų būti taikoma ir valdoms, kurių duomenys surenkami atliekant ūkių struktūros tyrimus.
(6)
Ūkininkavimo tipas ir ekonominis valdos dydis turėtų būti nustatomi remiantis ekonominiu kriterijumi, kuris visuomet turi būti teigiamas. Todėl derėtų naudoti standartinės produkcijos kriterijų. Turi būti nustatoma kiekvieno produkto standartinė produkcija. Produktų, kurių standartinė produkcija turi būti apskaičiuojama, sąrašas turėtų būti suderintas su ūkių struktūros tyrimų rodiklių sąrašu, nustatytu pagal Reglamentą (EB) Nr. 1166/2008. Kad tipologiją būtų galima taikyti į Ūkių apskaitos duomenų tinklą įtrauktoms valdoms, reikia sudaryti struktūros tyrimų rodiklių ir ūkių pelno pozicijų Ūkių apskaitos duomenų tinkle atitikmenų lentelę.
(7)
Standartinė produkcija apskaičiuojama pagal penkerių metų ataskaitinio laikotarpio vidutines vertes, tačiau jos duomenis reikėtų reguliariai atnaujinti siekiant atsižvelgti į ekonomines tendencijas, kad tipologiją būtų galima ir toliau tinkamai taikyti. Atnaujinimo dažnumas turėtų priklausyti nuo metų, kuriais atliekami ūkių struktūros tyrimai.
(8)
Siekiant sudaryti respondentinių valdų, kurios būtų įtrauktos į ŪADT 2010, atrankos planą, reikėtų numatyti, kad šiame reglamente apibrėžta tipologija jau taikoma 2007 m. ūkių struktūros tyrime. Be to, kad būtų galima palyginti pagal šią tipologiją klasifikuojamų žemės ūkio valdų padėties analizę, reikėtų numatyti, kad ji turėtų būti taikoma iki 2010 m. atliekamiems ūkių struktūros tyrimams ir ŪADT. Todėl reikia nustatyti išimtį, pagal kurią būtų apskaičiuojama 2004 m. ataskaitinio laikotarpio standartinė produkcija.
(9)
Standartinės produkcijos vertes ir joms apskaičiuoti reikalingus duomenis Komisijai turi perduoti ryšių palaikymo įstaiga, kurią pagal Reglamento 79/65/EEB 6 straipsnį paskiria kiekviena valstybė narė. Reikėtų numatyti, kad ryšių palaikymo įstaiga atitinkamą informaciją Komisijai gali perduoti tiesiogiai per Komisijos įsteigtą informacinę sistemą. Be to, reikėtų numatyti, kad šia sistema galima elektroniniu būdu keistis reikiama informacija taikant ryšių palaikymo įstaigai per šią sistemą prieinamus modelius. Taip pat reikėtų numatyti, kad Komisija per Bendrijos ūkių apskaitos duomenų tinklo komitetą turi informuoti valstybes nares apie bendrąsias kompiuterinės sistemos taikymo sąlygas.
(10)
Siekiant aiškumo ir atsižvelgiant į tai, kad Bendrijos tipologija yra bendrai taikoma priemonė, o ne konkretiems naudotojams skirta priemonė, Sprendimą 85/377/EEB reikėtų pakeisti reglamentu.
(11)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatoma Bendrijos žemės ūkio valdų tipologija (toliau - tipologija), kuri yra bendra Bendrijos valdų klasifikavimo pagal jų ūkininkavimo tipą, ekonominį dydį ir pagal tiesiogiai su valda susijusios kitos pelningos veiklos reikšmę sistema.
2. Tipologija visų pirma taikoma duomenims, surinktiems atliekant Bendrijos ūkių struktūros tyrimus, ir Bendrijos ūkių apskaitos duomenų tinkle surinktiems duomenims pateikti pagal ūkininkavimo tipą ir ekonominio dydžio klases.
2 straipsnis
Ūkininkavimo tipas
1. Šiame reglamente valdos ūkininkavimo tipas nustatomas pagal šios valdos įvairių rodiklių standartinės produkcijos santykinį indėlį į visą valdos standartinę produkciją. Standartinė produkcija nustatyta 5 straipsnyje.
2. Atsižvelgiant į reikiamą išsamumą, ūkininkavimo tipai skirstomi į:
a)
bendrus ūkininkavimo tipus;
b)
pagrindinius ūkininkavimo tipus;
c)
ypatingus ūkininkavimo tipus.
Valdų klasifikacija pagal ūkininkavimo tipą nurodyta I priede.
3 straipsnis
Valdos ekonominis dydis
Valdos ekonominis dydis nustatomas pagal visą valdos standartinę produkciją. Jis išreiškiamas eurais. Valdos ekonominio dydžio nustatymo metodas ir ekonominio dydžio klasės pateiktos II priede.
4 straipsnis
Tiesiogiai su valda susijusi kita pelninga veikla
Tiesiogiai su valda susijusios pelningos kitos veiklos, t. y. ne žemės ūkio veiklos valdoje, reikšmė nustatoma pagal tos kitos pelningos veiklos procentinę dalį galutinėje valdos produkcijoje. Ši dalis išreiškiama procentinėmis grupėmis. Tos procentinės grupės pateiktos III priedo C dalyje.
Galutinė produkcija, apibrėžtis ir tos dalies nustatymo metodas išdėstyti III priedo A ir B dalyse.
5 straipsnis
Standartinė produkcija ir visa standartinė produkcija
1. Šiame reglamente standartinė produkcija - standartinė bendros produkcijos vertė.
Apskaičiuojama šio reglamento IV priede minimo kiekvieno regiono ir Reglamento (EB) Nr. 1166/2008 III priede minimo ūkių struktūros tyrimų kultūrų ir gyvulių rodiklių standartinė produkcija.
Standartinės produkcijos apskaičiavimo metodas ir atitinkamų duomenų rinkimo tvarka išdėstyta šio reglamento IV priede.
2. Visa valdos standartinė produkcija atitinka kiekvieno rodiklio verčių, gaunamų padauginus kiekvieno vieneto standartinę produkciją iš atitinkamų vienetų skaičiaus, sumą.
3. Apskaičiuojant standartinę produkciją N metų ūkių struktūros tyrime ataskaitinis laikotarpis reiškia N-3 metus, ir į jį įeina penkeri metai iš eilės nuo N-5 iki N-1 metų.
Standartinė produkcija nustatoma pagal vidutinius pagrindinius duomenis, gaunamus per pirmoje pastraipoje nurodytą penkerių metų ataskaitinį laikotarpį. Siekiant atsižvelgti į ekonomines tendencijas jos duomenys atnaujinami kiekvieną kartą, kai atliekamas ūkių struktūros tyrimas.
Pirmasis ataskaitinis laikotarpis, kurio standartinė produkcija apskaičiuojama, atitinka 2007 m. ataskaitinį laikotarpį, į kurį įeina 2005, 2006, 2007, 2008 ir 2009 kalendoriniai metai arba 2005-2006, 2006-2007, 2007-2008, 2008-2009 ir 2009-2010 žemės ūkio gamybos metai.
4. Nukrypdamos nuo 3 dalies, valstybės narės apskaičiuoja 2004 m. ataskaitinio laikotarpio rodiklių, išvardytų 2007 m. ūkių struktūros tyrime, standartinę produkciją, kaip apibrėžta Komisijos reglamente (EB) Nr. 204/2006 (4). Šiuo atveju į ataskaitinį laikotarpį įeina 2003, 2004, 2005 kalendoriniai metai arba 2003-2004, 2004-2005, 2005-2006 žemės ūkio gamybos metai.
6 straipsnis
Perdavimas Komisijai
1. Standartinės produkcijos vertes ir IV priedo 3 dalyje nurodytus duomenis Komisijai (Eurostatui) perduoda ryšių palaikymo įstaiga, kurią pagal Reglamento 79/65/EEB 6 straipsnį paskiria kiekviena valstybė narė, arba įstaiga, kuriai perduota ši funkcija.
2. Valstybės narės standartinės produkcijos vertes N metų ataskaitiniu laikotarpiu ir IV priedo 3 dalyje nurodytus duomenis Komisijai perduoda iki N+3 metų gruodžio 31 d. arba prireikus iki termino, kurį nustato Komisija pasikonsultavusi su Bendrijos ūkių apskaitos duomenų tinklo komitetu.
2004 m. ataskaitinio laikotarpio standartinės produkcijos vertės duomenys Komisijai perduodami iki 2008 m. gruodžio 31 d.
3. Standartinės produkcijos vertes ir 1 dalyje nurodytus duomenis valstybės narės pateikia kompiuterių sistemomis, kurias valstybėms narėms ir Komisijai keistis duomenimis suteikia Komisija (Eurostatas).
4. Komisija pagal modelius arba klausimynus, pasiekiamus 3 dalyje nurodytose sistemose, nustato dokumentų, kuriuos reikia perduoti, formą ir turinį. Su pirmoje dalyje nurodytų duomenų požymiais susijusias nuostatas apibrėžia Bendrijos ūkių apskaitos duomenų tinklo komitetas.
7 straipsnis
Panaikinimas
1. Sprendimas 85/377/EEB panaikinamas.
Tačiau Sprendimas 85/377/EB ir toliau taikomas klasifikuojant Ūkių apskaitos duomenų tinklo valdas iki 2009 ataskaitinių metų imtinai, o Tarybos reglamente (EEB) Nr. 571/88 (5) nurodytų ūkio struktūros tyrimų valdas - iki 2007 m. tyrimo imtinai.
2. Nuorodos į panaikintą sprendimą laikomos nuorodomis į šį reglamentą ir skaitomos pagal V priede pateiktą atitikmenų lentelę.
8 straipsnis
Įsigaliojimas ir taikymas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas Ūkių apskaitos duomenų tinklui nuo 2010 ataskaitinių metų, o ūkių struktūros tyrimams - nuo 2010 m. tyrimo.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 8 d.

Labels: 19
6